Vit sóknast eftir myndum av skipum og bátum Stóra serframsýningin Havið á Listasavni Føroya bjóðar fleiri enn 100 listaverk, sum lýsa havið og lívið í sjónum á alskyns hátt. Ofta hava myndir av bátum og skipum ein heilt serligan týdning fyri eigaran av listaverkinum-møguliga er myndin av einum skipi, sum onkur í familjuni hevur átt, hevur siglt við, ella at listaverkið í sjálvum sær hevur serstakt virði. Og kring Føroyar eru nógv listaverk, sum hava bátar og skip sum myndevni. Vit á Listasavni Føroya vilja fegin víðka um Havið við at heita á fólk at senda okkum fotomyndir av listaverkum av skipum og bátum. Á henda hátt kunnu vit vera felags um listaverkini-felags um listina, søgur um myndevnini og sleppa at síggja fotomyndir av verkum, sum annars ikki kunnu síggjast alment. Vit savna allar tær innsendu myndirnar á einum veggi í forhøllini. Øll sum senda inn fáa ókeypis atgongd til Listasavn Føroya. Vit skriva ikki navnið á eigaranum av listaverkinum uttan so, at viðkomandi ynskir hetta. Soleiðis gert tú: Tak eina fotomynd av listaverkinum Um tú veitst navnið á listafólkinum ella navnið á bátinum ella skipinum, kanst tú viðmerkja hetta, og um tú hevur eina søgu, ert tú vælkomin at senda hana við.